《和陈大监》
宋代·周麟之

君不见汉业已定犹勒兵，白登坐困师无名。席门先生计无误，黠虏不得窥平城。

论功自合班人杰，盖世拔山威尽折。漫誇勋业是韩彭，我出六奇秦项灭。

后来汉道如衰周，德尊一代陈太丘。二方相继厉名节，不顾羔雁真善谋。

雪霜贸贸年芳改，凛凛松筠见风采。豺狼当路狐狸号，独有孤鸿横四海。

至今逸韵传清商，云和之瑟弦高张。耳孙磊落天下士，大才有出皆其长。

胸中万卷饶丘壑，鲜取遗音叩寂寞。一朝解组又弹冠，出处无心付天乐。

我辈等是风月人，昔也同闬今为邻。不妨对语味如蜡，扰扰万事从横陈。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。